<classify> RAIS John Magufuli amezindua rasmi Mradi wa Umeme wa Makambako - Songea wa kilovolti 220 uliojengwa kwa gharama ya zaidi ya Sh bilioni 216, akisema azma ya serikali ni kuifanya nchi kuwa na umeme wa kutosha, wa uhakika na wa gharama nafuu. Mradi huo utahudumia mikoa ya Njombe na Ruvuma na utaokoa zaidi ya Sh bilioni tisa zilizokuwa zikitumika kununua mafuta ya kuendeshea mitambo ya kufua umeme.Aidha, amewataka wananchi wa mikoa hiyo na Watanzania kwa ujumla kulinda miundombinu ya umeme, vyanzo vya maji na kuepuka kukata miti ovyo.Akizungumza na umati wa wananchi wa Mkoa wa Ruvuma mjini Songea jana, Rais Magufuli pamoja na kuwashukuru kwa kumchagua kuwa Rais katika uchaguzi mkuu uliopita wa mwaka 2015 alisema lengo la Serikali yake ni kuufungua ukanda wa kusini kuwa wa kibiashara. Aidha alisema Serikali yake inafanya mazungumzo na Serikali ya Malawi ili mizigo yao kutoka Nkhata Bay nchini humo iweze kusafirishwa kwa meli mpaka Bandari ya Mbamba Bay na kisha isafirishwe kwa barabara hadi Bandari ya Mtwara. Akizungumzia mradi huo wa umeme ambao aliuzindua jana mjini Songea, unaojumuisha njia ya usafirishaji umeme wa kilovolti 220 na vituo vitatu vya kupoozea umeme, Madaba na Songea mkoani Ruvuma na Makambako mkoani Njombe, Rais Magufuli alisema ni lengo la serikali yake kuhakikisha inapeleka nishati ya umeme kwa wananchi wote. Kwa mujibu wa Rais Magufuli, fedha za mradi huo kwa kiasi kikubwa ni msaada kutoka Serikali ya Sweden kupitia Shirika la Misaada ya Kimaendeleo ya Kimataifa SIDA, huku Serikali ya Tanzania ikichangia Sh bilioni 45.5 kati ya Sh bilioni 216. Lengo la serikali ni kuhakikisha inapeleka nishati ya umeme kwa wananchi wake wote, umeme wote unaozalishwa nchini kwa sasa ni megawati 1,560 tu, lakini malengo yetu ni kuzalisha megawati 5,000 ili kusaidia katika ukuaji wa sekta ya viwanda na kukuza uchumi. Mradi wa kuzalisha umeme wa Stieglers Gorge katika Mto Rufiji ukikamilika, utazalisha megawati 2,100, alieleza Rais Magufuli. Azma ya serikali ni kuifanya nchi kuwa na umeme wa kutosha, wa uhakika na wa gharama nafuu, alisema Rais Magufuli na kuipongeza Wizara ya Nishati pamoja na Shirika la Umeme Tanzania Tanesco kwa kazi nzuri inayofanya katika kusimamia miradi ya umeme nchini. Alisisitiza kuwa Tanzania ni kinara katika utunzaji wa mazingira, na kwamba mradi huo wa kufua umeme katika Maporomoko ya Maji ya Mto Rufiji utaendelea, na kuzitaka nchi za magharibi zifahamu kuwa Tanzania haijakosea katika utekelezaji wa mradi huo ambao uliasisiwa na Baba wa Taifa, Mwalimu Julius Nyerere. Mradi wa Stieglers ni muhimu ukikamilika utatoa umeme zaidi ya tulionao sasa, hivyo ni lazima tuutekeleze. Mbuga ya Selous ina ukubwa kuzidi nchi ya Ubelgiji, sisi tunatumia asilimia mbili tu ya mbuga, tunautekeleza kwa sababu utasaidia kuokoa mazingira, alisema Rais Magufuli. Ili kuhakikisha vyanzo vya umeme vinatunzwa, Rais Magufuli alitoa wito kwa wananchi wote wa Tanzania kuhakikisha wanatunza vyanzo vya maji kama vile mito, mabwawa na maziwa, lakini pia waepuke kukata miti hovyo ambayo ni chanzo kikubwa cha mvua. Alisema kila mwaka ekari 400,000 za miti hukatwa nchini kwa ajili ya matumizi ya kuni na mkaa, lakini pia kwa mujibu wa utafiti uliofanywa na Benki ya Maendeleo ya Afrika AfDB, watu 600,000 hupoteza maisha kutokana na matumizi ya mafuta ya taa, mkaa na kuni. Kwa kuwa umeme ni maendeleo, Rais Magufuli aliwataka wananchi kuitumia nishati hiyo katika shughuli za kiuchumi ikiwemo kuanzisha viwanda vidogo vidogo na kilimo.Naye Waziri wa Nishati, Dk Medard Kalemani alisema umeme huo utahudumia vijiji zaidi ya 112 pamoja na wilaya saba za Songea, Njombe, Mbinga, Namtumbo, Ludewa, Makete, Nyasa na Halmashauri ya Madaba. Kutokana na kasi ya Serikali ya Awamu ya Tano ya kuimarisha sekta ya nishati nchini, Dk Kalemani alisema imesaidia kuokoa Sh bilioni 712 zilizokuwa zikitumika kuzilipa kampuni za IPTL, Symbion na Aggreko zilizokuwa zikifua umeme wa dharura.Alisema IPTL ilikuwa inazalisha megawati 103, Aggreko 100 na Symbion 112. Naye Balozi wa Sweden nchini, Anders Sjoberg, alisema nchi yake imekuwa na ushirikiano mzuri na Tanzania tangu miaka ya 1970, hivyo kuzinduliwa kwa mradi huo kutasaidia wananchi kupata maji safi, umeme wa uhakika, kutoa huduma bora za afya na elimu, lakini pia kuimarisha ulinzi na usalama wa watu. Wakati huo huo Waziri wa Ujenzi, Uchukuzi na Mawasiliano, Isack Kamwelwe akizungumzia kuufanya ukanda huo wa Kusini kuwa kibiashara, alisema jumla ya Sh bilioni 37.9 zimetengwa kwa ajili ya kuujenga Uwanja wa Ndege wa Songea uwe wa kisasa. Aidha naye Waziri wa Maji, Profesa Makame Mbarawa alisema jumla ya Sh bilioni 40 zimetengwa ambazo ni mkopo wa masharti nafuu kutoka India ili kujenga bwawa kubwa la maji litakalo kuwa na mita za ujazo bilioni tano litakaloweza kutumika kwa siku 200.  <topic>: KITAIFA 